Euroopan yhteisön ja Mauritiuksen hallituksen välisessä Mauritiuksen vesialueilla harjoitettavaa kalastusta koskevassa sopimuksessa määrätyt kalastusmahdollisuudet ja taloudellisen korvauksen 1 päivän joulukuuta 1996 ja 30 päivän marraskuuta 1999 väliseksi ajanjaksoksi vahvistava PÖYTÄKIRJA (1)

1 artikla

1. Myönnetään seuraavat kalastusmahdollisuudet sopimuksen 2 artiklan mukaisesti kolmeksi vuodeksi 1 päivästä joulukuuta 1996:

- valtamerellä tonnikalaa pyytävien nuottaa käyttävien alusten osalta: lisenssit 43 alukselle,

- siima-alusten (lukuun ottamatta tonnikalaa pyytäviä siima- ja pintasiima-aluksia) osalta: lisenssit vuosittaisena keskiarvona 100 bruttorekisteritonnille kuukaudessa.

2. Tonnikalaa pyytäville siima- ja pintasiima-aluksille voidaan myös myöntää kalastuslisenssejä.

3. Sopimuksen 8 artiklassa tarkoitettu sekakomissio voi yhteisön pyynnöstä lisätä näitä kalastusmahdollisuuksia.

2 artikla

1. Vahvistetaan sopimuksessa tarkoitetuksi taloudelliseksi korvaukseksi edellä mainitulle ajanjaksolle 1 218 750 ecua, joka maksetaan kolmessa vuosierässä.

2. Tonnikalanpyynnin osalta tämä korvaus kattaa Mauritiuksen vesialueilla vuoden aikana pyydettävän 7 500 tonnin saalismäärän. Jos yhteisön alusten Mauritiuksen vesialueilla pyytämien tonnikalojen määrä ylittää tämän määrän, mainittua korvaussummaa korotetaan 50 eculla kunkin lisätonnin osalta.

3. Mauritiuksella on yksinomainen toimivalta osoittaa tämän korvauksen käyttötarkoitus.

4. Taloudellinen korvaus maksetaan rahoituslaitoksessa tai muussa Mauritiuksen osoittamassa laitoksessa avatulle tilille.

3 artikla

1. Yhteisö osallistuu myös 418 000 ecun suuruisella rahasummalla tieteellisten ja teknisten ohjelmien rahoitukseen (laitteet, infrastruktuuri jne.), joiden tarkoituksena on parantaa kalavarojen ja yleensä kalastuksen tuntemusta.

2. Mauritiuksen viranomaiset antavat komissiolle tiedoksi lyhyen varojen käyttöä koskevan kertomuksen.

3. Yhteisö suorittaa maksun osallistumisestaan tieteellisiin ja teknisiin ohjelmiin Mauritiuksen viranomaisten osoittamalle tilille.

4 artikla

Molemmat osapuolet myöntävät, että merikalastusalalla työskentelevien henkilöiden pätevyyden ja osaamisen kehittäminen on ensiarvoisen tärkeää osapuolten välisen yhteistyön onnistumisen kannalta. Tässä tarkoituksessa yhteisö auttaa Mauritiuksen kansalaisia löytämään työtä yhteisön jäsenvaltioissa tai sellaisissa valtioissa, joiden kanssa yhteisöllä on yhteistyösopimus, sijaitsevissa laitoksissa, ja yhteisö myöntää 110 000 ecua jaettavaksi enintään viisivuotisina tutkimus- ja harjoitteluapurahoina kalatalouteen liittyvissä tieteellisissä, teknisissä ja taloudellisissa oppiaineissa. Tästä rahamäärästä 30 000 ecua voidaan Mauritiuksen viranomaisten pyynnöstä käyttää kalastukseen liittyviin kansainvälisiin kokouksiin osallistumisesta aiheutuvien kulujen kattamiseen.

5 artikla

Jos yhteisö ei suorita 2 ja 3 artiklassa mainittuja maksuja, sopimuksen soveltaminen voidaan keskeyttää.

6 artikla

Kumotaan sopimuksen liite ja korvataan se tämän pöytäkirjan liitteellä.

7 artikla

Tämä pöytäkirja ja sen liite tulevat voimaan niiden allekirjoittamispäivänä.

Niitä sovelletaan 1 päivästä joulukuuta 1996.

(1) Ks. päätös 97/313/EY (EYVL N:o L 135, 27.5.1997, s. 5).

LIITE

Edellytykset yhteisön alusten Mauritiuksen vesialueilla harjoittamalle kalastukselle

1. LISENSSIHAKEMUSTA JA LISENSSIN MYÖNTÄMISTÄ KOSKEVAT MUODOLLISUUDET

Yhteisön jäsenvaltioiden lipun alla purjehtivien alusten kalastuksen harjoittamiseen Mauritiuksen vesialueilla oikeuttavien lisenssien haku- ja myöntämismenettely on seuraava:

a) Euroopan yhteisöjen komissio esittää vähintään kaksikymmentä päivää ennen halutun voimassaoloajan alkua Mauritiuksen viranomaisille Euroopan yhteisöjen komission Mauritiuksella olevan edustajan välityksellä laivanvarustajan laatiman hakemuksen jokaisesta aluksesta, jolla aiotaan harjoittaa kalastustoimintaa sopimuksen perusteella. Hakemus on tehtävä käyttäen Mauritiuksen tätä tarkoitusta varten toimittamaa, oheistettua lomaketta;

b) Lisenssi myönnetään laivanvarustajalle aluskohtaisesti. Aluskohtainen lisenssi voidaan Euroopan yhteisöjen komission pyynnöstä korvata, ja ylivoimaisen esteen sattuessa se korvataan, toiselle yhteisön alukselle myönnettävällä lisenssillä;

c) Mauritiuksen viranomaiset luovuttavat lisenssin Mauritiuksella olevalle Euroopan yhteisöjen komission edustajalle;

d) Lisenssiä on säilytettävä jatkuvasti aluksella; kuitenkin Mauritiuksen viranomaisten saadessa Euroopan yhteisöjen komissiolta tiedon ennakkomaksun suorittamisesta alus rekisteröidään luetteloon, josta annetaan tieto Mauritiuksen kalastuksen valvonnasta vastuussa oleville viranomaisille. Mainitusta lisenssistä voidaan saada jäljennös telekopiona odotettaessa varsinaisen lisenssin saamista; tätä jäljennöstä on säilytettävä aluksella, ja sen myötä alus voi kalastaa odottamatta alkuperäisen lisenssin myöntämistä;

e) Mauritiuksen viranomaiset antavat ennen tämän sopimuksen voimaantuloa tiedoksi yksityiskohtaiset säännöt lisenssimaksujen suorittamisesta ja erityisesti tiedot käytettävistä pankkitileistä ja valuutoista.

2. TONNIKALA-ALUKSIA KOSKEVIEN LISENSSIEN VOIMASSAOLOAIKA JA LISENSSIMAKSUN SUORITTAMINEN

a) Lisenssit ovat voimassa vuoden. Ne ovat uusittavissa.

b) Vuosittaiseksi lisenssimaksuksi vahvistetaan 20 ecua Mauritiuksen vesialueilla pyydettyä tonnikalatonnia kohti. Tonnikala-alusten lisenssit myönnetään kunkin nuottaa käyttävän tonnikala-aluksen osalta Mauritiukselle ennakkoon suoritettavaa 1 000 ecun suuruista kiinteää vuosimaksua vastaan, joka vastaa Mauritiuksen vesialueilla vuoden aikana pyydetystä 50 tonnin tonnikalasaaliista suoritettavaa maksua.

c) Pöytäkirjan 1 artiklassa mainittujen pienten tonnikalaa pyytävien siima- ja pintasiima-alusten lisenssimaksuksi vahvistetaan 20 ecua Mauritiuksen vesialueilla pyydettyä tonnikalatonnia kohti. Tonnikala-alusten lisenssit myönnetään kunkin aluksen osalta Mauritiukselle ennakkoon 500 ecun suuruista kiinteää vuosimaksua vastaan, joka vastaa Mauritiuksen vesialueilla vuoden aikana pyydetystä 25 tonnin tonnikalasaaliista suoritettavaa maksua.

d) Euroopan yhteisöjen komissio vahvistaa kunkin kalenterivuoden lopussa laivanvarustajien laatimien saalisilmoitusten perusteella, jotka on annettu tiedoksi samanaikaisesti Mauritiuksen viranomaisille ja komission yksikön vastuuhenkilölle, kunkin kalastusvuoden perusteella suoritettujen maksujen alustavan tilityksen. Laivanvarustajat suorittavat vastaavan maksun Mauritiuksen valtionvarainministeriölle viimeistään seuraavan vuoden maaliskuun 31 päivänä. Euroopan yhteisöjen komissio vahvistaa lopullisen suoritettujen maksujen tilityksen ottaen huomioon käytettävissä olevat tieteelliset lausunnot ja merentakaisten alueiden tieteelliseltä ja tekniseltä tutkimuslaitokselta (ORSTOM), Espanjan valtamerentutkimuslaitokselta tai joltakin kansainväliseltä kalastusjärjestöltä saatavissa olevat Intian valtamerta koskevat tilastotiedot. Euroopan yhteisöjen komission lopullinen tilitys ilmoitetaan laivanvarustajille, joilla on kolmekymmentä päivää aikaa suorittaa taloudelliset velvoitteensa. Jos tosiasiallisesti harjoitetun kalastuksen perusteella suoritettava maksu on ennakkomaksua pienempi, syntynyttä tilityseroa ei palauteta laivanvarustajalle.

3. MUITA ALUKSIA KOSKEVIEN LISENSSIEN VOIMASSAOLOAIKA JA LISENSSIMAKSUN SUORITTAMINEN

Muiden siima-alusten (lukuun ottamatta tonnikalaa pyytäviä siima- ja pintasiima-aluksia) osalta lisenssit ovat voimassa kolme, kuusi tai kaksitoista kuukautta. Lisenssin vuosimaksuksi vahvistetaan bruttovetoisuuden perusteella 60 ecua bruttorekisteritonnia kohti suhteessa lisenssin voimassaoloaikaan.

4. TARKKAILIJAT

Mauritiuksen viranomaisten pyynnöstä kaikki bruttovetoisuudeltaan yli 50 brt olevat alukset ottavat alukselle mainittujen viranomaisten nimeämän tarkkailijan, jonka tehtävänä on tarkastaa Mauritiuksen vesialueilla pyydetyt saaliit. Tarkkailijalla on kaikki tehtävänsä suorittamisen edellyttämät mahdollisuudet, mukaan lukien mahdollisuus tutustua aluksen tiloihin ja asiakirjoihin. Tarkkailija ei saa viipyä aluksella pidempään kuin hänen tehtävänsä suorittaminen edellyttää. Tarkkailijalle on hänen aluksella oleskelunsa ajaksi järjestettävä asianmukainen ruokailu ja majoitus. Jos alus, jolla on mauritiuslainen tarkkailija, poistuu Mauritiuksen vesialueelta, on toteutettava laivanvarustajan kustannuksella kaikki toimenpiteet sen varmistamiseksi, että tarkkailija pääsee palaamaan Mauritiukselle mahdollisimman pian.

5. KERTOMUKSET JA RADION VÄLITYKSELLÄ ANNETTAVAT TIEDOT

Aina saapuessaan Mauritiuksen vesialueelle tai sieltä poistuessaan, ja joka kolmas päivä siellä kalastaessaan bruttovetoisuudeltaan yli 50 brt olevat alukset antavat tiedoksi sijaintinsa ja aluksella olevien saaliiden määrän radioasemalle (jonka nimi, tunnus ja taajuus mainitaan lisenssissä) tai telekopiolla (230 208 1929).

Kaikkien alusten päälliköt, mukaan lukien siima-alukset, täyttävät "kalastuskertomus"-lomakkeen, josta käy ilmi päivämäärä, aluksen sijainti sekä saalismäärät lajeittain eriteltyinä. Tonnikalan pyyntialusten osalta ilmoitetaan myös nuotan koentakertojen määrä sekä pyydettyjen tonnikalojen määrä lajeittain eriteltyinä. Tämä lomake on palautettava Mauritiuksen viranomaisille jokaista kalastuskautta seuraavien kolmen viikon aikana. Siimaa käyttävien alusten, tonnikalaa pyytävien siima- ja pintasiima-alusten osalta lomake on kuitenkin lähetettävä kunkin neljännesvuosijakson päättymistä seuraavan kuukauden kuluessa.

6. KALASTUSVYÖHYKKEET

Tonnikalan pyyntiin nuottaa käyttävillä aluksilla, tonnikalaa pyytävillä siima- ja pintasiima-aluksilla on lupa kalastaa Mauritiuksen vesialueilla lukuun ottamatta 12 meripeninkulman sisäpuolella olevaa vyöhykettä perusviivasta laskettuna. Siimaa käyttävillä aluksilla on lupa kalastaa vain tavanomaisilla kalastuspaikoilla, joita ovat Soudan Bank ja East Soudan Bank.

7. TAVARAN TOIMITTAMINEN TONNIKALASÄILYKETEHTAISIIN

Yhteisön tonnikala-alusten on pyrittävä myymään osa saaliistaan Mauritiuksen tonnikalasäilyketehtaille yhteisön laivanvarustajien ja Mauritiuksen tonnikalasäilyketehtaiden omistajien yhteisesti vahvistamaan hintaan.

>KAAVION ALKU>

ULKOMAISTA KALASTUSALUSTA KOSKEVA LISENSSIHAKEMUS

Hakijan nimi:

Hakijan osoite:

Aluksen rahtaajan nimi ja osoite, mikäli ei ole sama kuin edellä mainittu:

Mauritiuksella olevan edustajan nimi ja osoite:

Aluksen nimi:

Alustyyppi:

Rekisteröintimaa:

Rekisterisatama ja -numero:

Aluksen ulkoinen tunnus:

Radiokutsutunnus ja -taajuus:

Aluksen telekopionumero:

Aluksen pituus:

Aluksen leveys:

Konetyyppi ja -teho:

Aluksen bruttovetoisuus:

Aluksen nettovetoisuus:

Miehistön vähimmäisvahvuus:

Harjoitettava pyyntimuoto:

Kalalajit, joita aiotaan pyytää:

Haettava voimassaoloaika:

Vakuutan, että yllä annetut tiedot ovat todenmukaiset

Päivämäärä:

Allekirjoitus:

>KAAVION LOOPU>